**Informatīvais ziņojums** **“Par elektroenerģijas obligātā iepirkuma un garantētās maksas par uzstādīto jaudu regulējumu, uzraudzību un rīcību pēc Saeimas 2019.gada 10.janvāra lēmuma”**

1. **Ievads**

Informatīvais ziņojums ir sagatavots, ņemot vērā Saeimas 2019.gada 10.janvāra paziņojumu “Par obligātā iepirkuma komponentes atcelšanu”[[1]](#footnote-2) un 2019.gada 14.janvāra Ministru prezidenta Māra Kučinska rezolūciju Ministru prezidenta biedram, ekonomikas ministram Arvilam Ašeradenam Nr.12/2019-JUR-2, ar ko Ekonomikas ministrijai uzdots steidzami izstrādāt tiesību aktu projektus obligātā iepirkuma komponentes (turpmāk – OIK) atcelšanai no 2019.gada 31.marta – un līdz 2019.gada 1.martam iesniegt Ministru kabinetā.

**II. OIK izveide**

**OIK ir maksājums, ko sedz visi elektroenerģijas galalietotāji** un kura izmaksas veido elektroenerģijas obligātā iepirkuma un garantētās maksas par elektrostacijā uzstādīto jaudu (turpmāk – OI mehānisms) izmaksas. OIK papildus elektroenerģijas tirgus cenai, sadales un pārvades tarifam un pievienotās vērtības nodoklim tiek iekļauta elektroenerģijas gala cenā.

Pirmssākums šāda mehānisma izveidei ir **1995.gads**, kad hidroelektrostacijām ar jaudu līdz 2 MW tika dota iespēja saņemt iepirkuma cenu, kas atbilda valsts akciju sabiedrības “Latvenergo” divkāršam elektroenerģijas realizācijas vidējam aprēķina tarifam. Sekojoši attiecīgais mehānisms, kas laika gaitā tika attīstīts, tika iestrādāts Enerģētikas likumā.

**2005.gadā** spēkā stājās šobrīd spēkā esošais “jumta likums” - Elektroenerģijas tirgus likums - uz kā pamata secīgi tika izdoti vairāki Ministru kabineta noteikumi, saskaņā ar kuriem komersantiem tika piešķirtas tiesības uz atbalstu esošā OI mehānisma ietvaros par elektroenerģijas ražošanu no atjaunojamiem energoresursiem vai koģenerācijā (turpmāk – OI tiesības). OI tiesības atjaunojamās enerģijas ražotājiem netiek piešķirtas kopš 2011.gada vidus, savukārt komersantiem, kas elektroenerģiju ražo koģenerācijā - kopš 2012. gada beigām.

**2007.gada** 1.jūlijā sākās Latvijas elektroenerģijas tirgus liberalizācija, kas deva iespēju patērētājiem mainīt elektroenerģijas tirgotāju un bija saistīta ar tirgus cenas veidošanos. Attiecīgi, ņemot vērā komercdarbības atbalstu regulējošos Eiropas Savienības (turpmāk - ES) normatīvos aktus, Eiropas Komisija (turpmāk – EK) valsts atbalsta OI mehānismu saskaņoja par periodu no 2007.gada 1.jūlija līdz 2012.gada 31.decembrim, izņemot attiecībā uz AS “Latvenergo” TEC-2 elektrostaciju, jo tā pārsniedza 200 MW robežvērtību[[2]](#footnote-3). Saskaņā ar ES regulējumu saskaņojuma periods attiecināms uz periodu, kurā piešķirtas tiesības uz valsts atbalstu.

EK savā **2017.gada** 24.aprīļa lēmumā par valsts atbalstu SA.43140[[3]](#footnote-4) secināja, ka OI mehānisms ir samērīgs un atbilst nosacījumiem, kas noteikti 2001. un 2008.gada pamatnostādnēs par valsts atbalstu vides aizsardzībai[[4]](#footnote-5), un līdz ar to ir saderīgs ar iekšējo tirgu saskaņā ar Līguma par Eiropas Savienības Darbību 107.panta 3.punkta c) apakšpunktu. Kā tas minēts arī EK lēmumā, spēkā esošā OI mehānisma **mērķis** **ir veicināt atjaunojamo energoresursu izmantošanu un augstas efektivitātes koģenerāciju**, tostarp, lai sasniegtu Latvijai noteiktos mērķus šajās jomās.

**Vislielākais skaits OI tiesību** elektroenerģijas ražošanai OI mehānisma ietvaros no atjaunojamiem energoresursiem tika piešķirts 2009.gadā (180), bet elektroenerģijas ražošanai koģenerācijā – 2012.gadā (324). Savukārt, vērtējot no piešķirto OI tiesību pamatojošo normatīvo aktu viedokļa, secināms, ka elektroenerģijas ražošanai no atjaunojamiem energoresursiem lielākais OI tiesību skaits piešķirts saskaņā ar Ministru kabineta (turpmāk – MK) 2007.gada 24.jūlija noteikumiem Nr.503[[5]](#footnote-6) (143) un MK 2009.gada 24.februāra noteikumiem Nr.198[[6]](#footnote-7) (163), savukārt elektroenerģijas ražošanai koģenerācijā lielākais skaits tiesību piešķirts saskaņā ar MK 2009.gada 10.marta noteikumiem Nr.221[[7]](#footnote-8) (564).

**III. OI mehānisma uzraudzība**

Spēkā esošie normatīvie akti – MK noteikumi Nr.2217 un MK noteikumi Nr.262[[8]](#footnote-9) – nosaka OI mehānisma uzraudzības kārtību, kas regulāri ir pilnveidota. Būtiskākie uzlabojumi uzraudzības kārtībā veikti 2012., 2013. un 2018.gadā.

***Brīdinājumi.*** Normatīvais regulējums paredz virkni procesuālu un ar elektrostaciju darbību saistītu pārkāpumu, par kuriem komersanti tiek brīdināti un sekojoši, pārkāpumus nenovēršot, tiek atceltas piešķirtās OI tiesības. Būtisku pārkāpumu gadījumā OI tiesības tiek atceltas nekavējoši.

Pēc 2018.gada aprīlī veiktajiem grozījumiem MK noteikumos Nr.221 un MK noteikumos Nr.262, pārbaudot OI saņēmēju nodokļu parādu esamību Valsts ieņēmumu dienesta (turpmāk - VID) publicētajā nodokļu parādnieku datu bāzē, tika konstatēts, ka 61 komersants nebija pilnībā izpildījis savas nodokļu saistības pret valsti. Šiem uzņēmējiem nekavējoties tika nosūtīts brīdinājums 3 mēnešu laikā nomaksāt nodokļu parādu. 6 komersanti noteiktā termiņā nenomaksāja nodokļu parādus, kā rezultātā zaudēja tiem piešķirtās OI tiesības. Lielākā daļa no brīdinātajiem komersantiem minētos nodokļu parādus dzēsa, un valsts budžetā ieskaitīja vairāk kā 1,5 milj. EUR. 2018.gada beigās atkārtoti tika pārbaudīta atbalsta saņēmēju nodokļu parādu esamība un nosūtīti 30 brīdinājumi. Pašlaik lielākā daļa no brīdinātajiem komersantiem minētos nodokļu parādus jau ir dzēsuši, un valsts budžetā ir ieskaitījuši aptuveni 0,3 milj. EUR.

Vienlaikus Ekonomikas ministrija ir izteikusi šādus brīdinājumus:

* par vides pārkāpumiem - 1;
* par koģenerācijas elektrostacijā uzstādīto mērlīdzekļu vai mēraparātu sistēmu neatbilstību noteiktajām prasībām - 4;
* par būvniecības prasību neievērošanu - 1;
* saistībā ar elektroenerģijas pašpatēriņa nodrošināšanu - 7.

***Atceltās OI tiesības.*** Pēdējā gada laikā Ekonomikas ministrija ir pieņēmusi 33 lēmumus par elektroenerģijas obligātā iepirkuma tiesību atcelšanu:

* 23 lēmumus dēļ elektroenerģijas ražošanas neuzsākšanas noteiktajā termiņā;
* 6 lēmumus par nodokļu parādu nenomaksāšanu;
* 2 lēmumus pēc komersanta iesnieguma par atteikšanos no OI tiesībām;
* 1 lēmumu, konstatējot, ka komersants izmanto neatbilstošu kurināmo elektroenerģijas ražošanai;
* 1 lēmumu, jo komersants noteiktajā termiņā nenoslēdza līgumu ar publisko tirgotāju par elektroenerģijas iepirkumu.

***Pārkompensācijas novēršanas mehānisms.*** Pārkompensācijas novēršanas mehānisma izveide bija priekšnoteikums EK lēmuma par valsts atbalsta saskaņojumu saņemšanai un tas tika ieviests 2017.gadā pēc EK lēmuma par valsts atbalstu SA.43140 spēkā stāšanās3. Mehānisms paredz, ka elektrostacijas, par kuru komersants saņem valsts atbalstu OI mehānisma ietvaros, kopējo kapitālieguldījumu iekšējās peļņas norma (turpmāk - IRR) nevar pārsniegt 9%. Šobrīd cenas diferencēšanas koeficients pārkompensācijas novēršanai tiek piemērots 64 elektrostacijām, kā rezultātā 2019.gadā provizoriskais šīm elektrostacijām izmaksājamā atbalsta samazinājums varētu būt 3,7 miljoni EUR, salīdzinot ar atbalstu, ja tas tiktu izmaksāts pilnā apmērā.

***Tiesvedības.*** Komersanti pastāvīgi pārsūdz Ekonomikas ministrijas pieņemtos lēmumus par OI tiesību atcelšanu vai atbalsta samazinājumu. **Visus Ekonomikas ministrijas pieņemtos lēmumus OI uzraudzības ietvaros tiesas ir atzinušas par tiesiskiem un neviens Ekonomikas ministrijas lēmums nav atcelts.**

Saistībā ar nodokļu parādiem Ekonomikas ministrija šobrīd izskata 2 apstrīdētos lēmumus, viena lēmuma izskatīšana šobrīd atrodas Administratīvajā rajona tiesā.

Saistībā ar kopējo kapitālieguldījumu IRR procesu, izbeigta 1 tiesvedība, spēkā stājušies spriedumi 11 lietās, vēl izskatīšanā dažādās instances tiesās atrodas 6 lietas.

Saistībā ar OI mehānisma uzraudzību, izbeigta 1 tiesvedība, spēkā stājies spriedums 1 lietā, vēl izskatīšanā dažādās instances tiesās atrodas 21 lieta.

Saistībā ar zaudējumu atlīdzināšanu šobrīd Administratīvajā rajona tiesā atrodas 4 lietas, savukārt par Ekonomikas ministrijas faktisko rīcību 2 lietas.

**IV. OIK un OI mehānisma tiesiskuma izvērtējumi**

Aplūkojot iespējamo OIK atcelšanu, būtiska vērība ir jāpievērš jautājumam par tiesiskumu. Līdz šim šie jautājumi ir vērtēti normatīvo aktu, ar ko izveidots un precizēts līdzšinējais OI mehānisms, izstrādes ietvaros, valsts atbalsta saskaņošanas procesa gaitā ar Eiropas Komisiju, kā arī ar Ministru kabineta 2018.gada 24.aprīļa rīkojumu Nr.172 “Par darba grupu elektroenerģijas obligātā iepirkuma maksājumu sistēmas atcelšanai” ietvaros. Juridiskie jautājumi skarti arī Latvijas Tirdzniecības un rūpniecības kameras 2018. gada februārī publicētajā ziņojumā “Par aktuālajiem OIK jautājumiem”.

Ņemot vērā pieejamo juridisko analīzi, šobrīd nav viennozīmīga vērtējuma par to, ka OIK būtu iespējams tiesiski atcelt ar 2019.gada 31.martu. Ievērojot to, Ekonomikas ministrijas ieskatā šajā jautājumā ir nepieciešams neatkarīgs trešās puses izvērtējums.

**V. Rīcība pēc Saeimas lēmuma par OIK atcelšanu**

Ievērojot Saeimas 2019.gada 10.janvāra lēmumu un Ministru prezidenta 2019.gada 14.janvāra rezolūciju, Ekonomikas ministrija ir **uzsākusi darbu pie normatīvā akta projekta sagatavošanas**, ko normatīvajos aktos noteiktā kārtībā plānots skaņot ar iesaistītajām pusēm pirms virzības izskatīšanai MK.

Nolūkā vispusīgi izvērtēt normatīvā akta projekta ietekmi un iespējamās sekas, Ekonomikas ministrija **veic darbu pie neatkarīga trešās puses izvērtējuma** par OI mehānisma atcelšanu un izmaksātā atbalsta atgūšanu tiesiskā ceļā. Paredzēts, ka šis vērtējums tiks pabeigts līdz 2019.gada 1.martam.

Tāpat Ekonomikas ministrija ir lūgusi **iesaistīto pušu viedokli** par Saeimas lēmuma iespējamo ietekmi. Viedokli ir lūgts sniegt Sabiedrisko pakalpojumu regulēšanas komisijai par ietekmi uz siltumenerģijas tarifiem pašvaldībās, AS “Augstspriegumu tīkls” par ietekmi uz elektroenerģijas sistēmas stabilitāti un cenu, Latvijas Atjaunojamās enerģijas federācijai par ietekmi uz atjaunojamās enerģijas ražošanu Latvijā, Lauksaimnieku organizācijas sadarbības padomei un Zemkopības ministrijai par ietekmi uz lauksaimniecības nozari, Vides aizsardzības un reģionālās attīstības ministrijai par ietekmi uz vidi un klimata mērķu sasniegšanu, Finanšu nozares asociācijai par valsts atbalsta OI mehānisma ietvaros saņēmēju finansiālajām saistībām un Finanšu ministrijai attiecībā uz komercdarbības atbalsta regulējuma ievērošanu. Tāpat viedoklis ir lūgts sniegt AS “Latvenergo” par Saeimas lēmuma ietekmi uz AS “Latvenergo” koncernu, tostarp par AS “Enerģijas publiskais tirgotājs” 2018.gadā radušos izmaksu segšanu, atceļot OIK, ar kuru tekošajā gadā tiek segtas iepriekšējā gadā OI mehānisma ietvaros radušās izmaksas.

Vienlaikus Ekonomikas ministrija lūgs **Eiropas Komisijas viedokli** par to, vai par atbalstu, kas elektrostacijām sniegts pirms 2007.gada 1.jūlija, būtu nepieciešams atsevišķs Eiropas Komisijas saskaņojums, ņemot vērā, ka informācija par to bija iekļauta EK 2017.gada 24.aprīļa lēmumā par valsts atbalstu SA.431403, kā arī par to, vai būtu atgūstams tas atbalsts, kas izmaksāts elektrostacijām pirms minētā lēmuma spēkā stāšanās.

Minēto neatkarīgas trešās puses izvērtējumu, Eiropas Komisijas un iesaistīto pušu viedokļus Ekonomikas ministrija izmantos normatīvā akta projekta un tā sākotnējās ietekmes novērtējuma ziņojuma (anotācijas) sagatavošanā.

Ministru prezidents A.K.Kariņš

Ekonomikas ministrs R.Nemiro

Valsts kancelejas direktors J.Citskovskis

Vīza: valsts sekretārs Ē.Eglītis

1. Saeimas 2019.gada 10.janvāra paziņojums “Par obligātā iepirkuma komponentes atcelšanu”, skatīt: https://likumi.lv/ta/id/304192-par-obligata-iepirkuma-komponentes-atcelsanu [↑](#footnote-ref-2)
2. Valsts atbalsta jautājums attiecībā uz TEC-2 šobrīd ir saskaņošanas procesā ar Eiropas Komisiju. [↑](#footnote-ref-3)
3. Eiropas Komisijas 2017.gada 24.aprīļa lēmums valsts atbalsta lietā SA.43140 (2015/NN) “Atbalsts atjaunojamo energoresursu enerģijai un koģenerācijai”, tulkojumu skatīt: https://em.gov.lv/files/attachments/EK%20lemuma%20LV-courtesy%20translation.pdf [↑](#footnote-ref-4)
4. Kopienas pamatnostādnes par atbalstu vides aizsardzībai (2001/C 37/03), skatīt: https://eur-lex.europa.eu/legal-content/LV/TXT/HTML/?uri=CELEX:32001Y0203(02)&from=EN; Kopienas pamatnostādnes par atbalstu vides aizsardzībai (2008/C 82/01), skatīt: https://eur-lex.europa.eu/legal-content/LV/ALL/?uri=CELEX:52008XC0401(03) [↑](#footnote-ref-5)
5. Ministru kabineta 2007.gada 24.jūlija noteikumi Nr.503 “Noteikumi par elektroenerģijas ražošanu, izmantojot atjaunojamos energoresursus”, skatīt: https://likumi.lv/ta/id/162007-noteikumi-par-elektroenergijas-razosanu-izmantojot-atjaunojamos-energoresursus [↑](#footnote-ref-6)
6. Ministru kabineta 2009.gada 24.februāra noteikumi Nr.198 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”, skatīt: https://likumi.lv/ta/id/189066-noteikumi-par-elektroenergijas-razosanu-izmantojot-atjaunojamos-energoresursus-un-cenu-noteiksanas-kartibu [↑](#footnote-ref-7)
7. Ministru kabineta 2009.gada 10.marta noteikumi Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”, skatīt: https://likumi.lv/doc.php?id=189260 [↑](#footnote-ref-8)
8. Ministru kabineta 2010.gada 16.marta noteikumi Nr.262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”, skatīt: https://likumi.lv/doc.php?id=207458 [↑](#footnote-ref-9)